From the blog of Philip Malone, British Ambassador to Laos: 11 October 2013
ແອນດີ ຣູເທີຟອດ (Andy Rutherford)
ບົດຄວາມນີ້ແມ່ນໜຶ່ງໃນຊຸດບົດຄວາມທີ່ຂຽນໂດຍຜູ້ທີ່ເຂົ້າມາຢ້ຽມຢາມຂອງບລ໋ອກນີ້ ເຊິ່ງເປັນຄົນອັງກິດທີ່ໄດ້ອາໃສ ແລະ ເຮັດວຽກຢູ່ໃນປະເທດລາວ, ຫຼືຜູ້ທີ່ມີຄວາມສົນໃຈເຊື່ອມໂຍງກັບປະເທດລາວ.
ປະເທດລາວຕົກເປັນສູນກາງ ຄວາມສົນໃຈຂອງນາໆ ປະເທດໃນປີ 2012 ຫຼັງຈາກທີ່ໄດ້ເປັນເຈົ້າພາບກອງປະຊຸມອາເຊັມ (Asia Europe meeting– ASEM) ໃນເດືອນ ພະຈິກ ປີ 2012 ທີ່ນະຄອນຫຼວງວຽງຈັນ ເຊິ່ງເປັນກອງປະຊຸມທີ່ລວມເອົາບັນດາຜູ້ນຳ ແລະ ລັດຖະບານຂອງປະເທດຕ່າງໆ ໃນ 49 ປະເທດຂອງ ASEM ມາພົບກັນ.
ມີຫຼາຍກິດຈະກຳທີ່ກ່ຽວຂ້ອງກັບກອງປະຊຸມASEM ໃນນີ້ກໍລວມທັງກອງປະຊຸມ ພາກປະຊາຊົນ ອາຊີ-ເອີຣົບ (Asia Europe People’s Forum– AEPF) ເຊິ່ງເປັນເວທີສຳລັບອົງການພາກປະຊາສັງຄົມ ແລະໜ່ວຍງານພັດທະນາສັງຄົມຕ່າງໆ ຈາກອາຊີ ແລະ ເອີຣົບທີ່ເຮັດວຽກກ່ຽວກັບການພັດທະນາເສດຖະກິດ ແລະສັງຄົມແບບຍືນຍົງ ແລະແບບເທົ່າທຽມກັນ ໄດ້ມາພົບປະ ແລກປ່ຽນວິໄສທັດ ແລະການວາງແຜນ. ມັນເປັນກອງປະຊຸມທີ່ເຮັດໃຫ້ເກີດການສັ່ນສະເທືອນ ແລະ ຄວາມຕື່ນເຕັ້ນ.
ກອງປະຊຸມພາກປະຊາຊົນ ອາຊີ-ເອີຣົບຄັ້ງທີ 9 ໄດ້ຈັດຂື້ນທີ່ນະຄອນຫຼວງວຽງຈັນລະຫວ່າງວັນທີ 16-19 ເດືອນຕຸລາ 2012 ເຊິ່ງກໍເປັນກອງປະຊຸມທີ່ປະກອບດ້ວຍກອງປະຊຸມນ້ອຍ ຍ່ອຍໆ ຈຳນວນຫຼາຍຫົວຂໍ້ທີ່ດຳເນີນກັນມາຕັ້ງແຕ່ຊ່ວງຕົ້ນປີ 2012 ໃນແຕ່ລະແຂວງຂອງປະເທດລາວ ແລະ ໃນພາກພື້ນອາຊີຕາເວັນອອກ.
ໃນຖານະທີ່ເປັນສະມາຊິກ ຄະນະຈັດກອງປະຊຸມສາກົນຂອງກອງປະຊຸມພາກປະຊາຊົນອາຊີ-ເອີຣົບ (AEPF) ຂ້າພະເຈົ້າມີຄວາມພາກພູມໃຈທີ່ໄດ້ເຮັດວຽກກັບບັນດາອົງການພາກປະຊາສັງຄົມລາວ , ອົງການມວນຊົນ, ອົງການສາກົນທີ່ບໍ່ຂື້ນກັບລັດຖະບານ (iNGOs) ທີ່ປະຈຳຢູ່ລາວ, ແລະ ຕົວແທນລັດຖະບານລາວໃນການວາງແຜນ ແລະ ການຈັດຕັ້ງກອງປະຊຸມ AEPF ຄັ້ງທີ 9 ນີ້ ເຊິ່ງເປັນກອງປະຊຸມດັບສາກົນຂອງພາກປະຊາສັງຄົມ ທີ່ໃຫຍ່ທີ່ສຸດໃນປະຫວັດສາດ ລາວ ໂດຍມີຜູ້ເຂົ້າຮ່ວມຈຳນວນຫຼາຍກວ່າ 1,000 ຄົນ ແລະ ຍັງມີອາສາສະໝັກ ແລະ ຜູ້ຈັດຊຸ້ມ ຕາມງານທີ່ມີຢູ່ອີກ ປະມານ 1,250 ຄົນ. ຕະຫຼອດການປະຊຸມ 3 ມື້ ໄດ້ມີກອງປະຊຸມຍ່ອຍນ້ອຍໆ 36 ຫົວຂໍ້ ພ້ອມທັງ 4 ກອງປະຊຸມໃຫຍ່ພາຍໃຕ້ 4 ຫົວຂໍ້ຫຼັກຂອງກອງ ປະຊຸມ AEPF9 ແລະ ມີການວາງສະແດງ 20 ກວ່າຊຸ້ມ.
ສຳລັບອົງການພາກປະຊາສັງຄົມຈຳນວນຫຼາຍ, ນີ້ແມ່ນຄັ້ງປະຫວັດສາດທີ່ມີການ ເປີດກ້ວາງ ການສົນທະນາແລະ ຕັ້ງປະເດັນທີ່ມີຄວາມກ່ຽວຂ້ອງກັບວຽກງານຂອງພວກເຂົາເພື່ອການພັດທະນາໃຫ້ເກີດຄວາມຍືນຍົງ. ເວທີດັ່ງກ່າວໄດ້ເປີດໂອກາດໃຫ້ຄົນລາວ ຈຳນວນ 440 ຄົນ ເຂົ້າຮ່ວມໃນການແລກປ່ຽນ ແລະ ສົນທະນາກ່ຽວກັບກອງປະຊຸມ. ມີຂະບວນການປຶກສາຫາລືືໃນລະດັບຂັ້ນແຂວງ ເຊິ່ງເປີດໂອກາດໃຫ້ມີການສົນທະນາແບບເປີດກວ້າງກ່ຽວກັບປະເດັນການພັດທະນາ ແລະ ສັງຄົມ. ການທີ່ມີການສົນທະນາແລກປ່ຽນແບບສ້າງສັນ ແລະ ເປັນປະໂຫຍດ ໃນລະດັບປະເທດ ແລະ ໃນລະດັບທ້ອງຖິ່ນຖືວ່າເປັນຜົນສຳເລັດທີ່ປາກົດອອກມາຢ່າງຊັດເຈນຈາກກອງປະຊຸມ AEPF ທີ່ຖືກຈັດຂື້ນໃນປະເທດລາວ ແລະ ຜັກດັນໄປສູ່ການຮ່າງເອກະສານ ‘ວິໄສທັດຂອງຄົນລາວ.’
ຂ້າພະເຈົ້າມີໂອກາດເດີນທາງໄປຢ້ຽມຢາມປະເທດລາວເປັນປະຈຳໃນປີ 2012 ແລະ ໄດ້ຮຽນຮູ້ຫຼາຍຢ່າງຈາກອົງການເຄືອຂ່າຍຢູ່ໃນລາວທີ່ມຸ່ງໝັ້ນເຮັດວຽກຢ່າງໃກ້ຊິດກັບຄົນລາວທັງເພດຍິງ ແລະເພດຊາຍ ຕາມເສັ້ນທາງໄປສູ່ການພັດທະນາແບບຍືນຍົງ.
ຂ້າພະເຈົ້າໄດ້ມີສ່ວນຮ່ວມໃນການສ້າງຕັ້ງບໍລິສັດທ່ອງທ່ຽວທີ່ຫວັງຜົນກຳໄລແຫ່ງທຳອິດຢູໃນສະຫະລາຊະອານາຈັກ ອັງກິດ ຊື່ວ່າ ແຟຣຊ ອາຍ-ພີໂພ ທູພີໂພ ທຣາໂວ (Fresh Eyes –People to People Travel) ໂດຍສົ່ງເສີມການທ່ອງທ່ຽວຢ່າງມີຄວາມຮັບຜິດຊອບຕໍ່ສັງຄົມ ແລະ ອອກແບບສຳລັບນັກທ່ອງທ່ຽວໃຫ້ໄດ້ພົບປະກັບຜູ້ຄົນທີ່ກ່ຽວຂ້ອງກັບການພັດທະນາສັງຄົມ. ຂ້າພະເຈົ້າໄດ້ວາງແຜນທີ່ຈະຮ່ວມມືກັບອົງການລາວໃນປີ 2013.
ຕັ້ງແຕ່ກອງປະຊຸມເປັນຕົ້ນມາ ຂ້າພະເຈົ້າໄດ້ສືບຕໍ່ເຮັດວຽກຢ່າງໃກ້ຊິກກັບປະເທດລາວ ແຕ່ໜ້າເສົ້າ ທີ່ການເຮັດວຽກມີຈຸດສຸມໃນເລື່ອງອື່ນ. ສົມບັດ ສົມພອນ, ໜຶ່ງໃນຄະນະຈັດກອງປະຊຸມ AEPF 9 ທີ່ມີຄວາມໂດດເດັ່ນ ພ້ອມທັງເປັນຜູ້ກໍ່ຕັ້ງ ແລະ ເປັນອະດີດຜູ້ອຳນວຍການສູນອົບຮົມຮ່ວມພັດທະນາ ຫຼື ປາແດກ (PADETC) ອີກທັງເປັນໜຶ່ງໃນບຸກຄົນທີ່ໄດ້ຮັບການເຄົາລົບນັບຖື ແລະ ເປັນກະບອກສຽງຈຸດປະກາຍເລື່ອງການພັດທະນາແບບຍືນຍົງໂດຍເອົາຄົນເປັນຈຸດໃຈກາງ ແລະ ການພັດທະນາທີ່ສົມດູນລະຫວ່າງການພັດທະນາດ້ານເສດຖະກິດ ແລະ ດ້ານສັງຄົມໃນປະເທດລາວ, ລາວໄດ້ຫາຍຕົວໄປໃນວັນທີ 15 ທັນວາ 2012 ຊ່ວງເວລາ 5 ໂມງແລງຂອງວັນເສົາ ແລະ ຈົນຮອດປັດຈຸບັນຍັງບໍ່ມີຜູ້ໃດພົບເຫັນຫຼືໄດ້ຍິນຈາກລາວແຕ່ຢ່າງໃດເລີຍ. ຂ້າພະເຈົ້າໄດ້ຮັບກຽດອັນສູງສົ່ງ ໂດຍໄດ້ເຮັດວຽກຢ່າງໃກ້ຊິດກັບສົມບັດ ແລະ ມີຄວາມເຄົາລົບໃນຕົວລາວຢ່າງເລິກເຊິ່ງ, ໂດຍສະເພາະກອບຫຼັກການ ແລະ ຄວາມມານະຕັ້ງໃຈຂອງລາວໃນການເຮັດວຽກສົ່ງເສີມການພັດທະນາແບບຍືນຍົງ. ຂ້າພະເຈົ້າໄດ້ປະກອບສ່ວນເຂົ້າໃນການເຮັດກິດຈະກຳໃນລະດັບສາກົນເພື່ອຮຽກຮ້ອງໃຫ້ມີການປ່ອຍຕົວສົມບັດຄືນກັບມາຫາຄອບຄົວຂອງລາວຢ່າງປອດໄພ ແລະ ໂດຍໄວທີ່ສຸດເທົ່າທີ່ຈະໄວໄດ້. ຂ້າພະເຈົ້າໄດ້ກັບຄືນໄປປະເທດລາວໃນປີ 2013 ໃນຖານະໜຶ່ງໃນສະມາຊິກສະພາເອີຣົບເພື່ອເຂົ້າພົບກັບຜູ້ແທນລັດຖະບານລາວ ເຊິ່ງເປັນສ່ວນໜຶ່ງຂອງປະຕິບັດການສາກົນທີ່ເຮັດວຽກເພື່ອໃຫ້ສົມບັດໄດ້ກັບຄືນມາຫາຄອບຄົວຂອງລາວຢ່າງປອດໄພ. ປັດຈຸບັນ, ເປັນທີ່ຮັບຮູ້ຢ່າງກວ້າງຂວາງ ໂດຍອົງການສະຫະປະຊາຊາດ (United Nations) ແລະ ອົງການນິລະໂທດກຳສາກົນ (Amnesty International) ວ່າ ສົມບັດເປັນບຸກຄົນທີ່ຖືກບັງຄັບໃຫ້ສູນຫາຍ.
ໃນຂະນະທີ່ສົມບັດຍັງບໍ່ໄດ້ກັບມາຫາຄອບຄົວຢ່າງປອດໄພ, ເປັນເລື່ອງເສົ້າທີ່ການຮ່ວມມືຈາກຕ່າງປະເທດ ແລະ ການລົງທຶນຂອງຕ່າງປະເທດໃນລາວ, ເຊິ່ງເປັນເລື່ອງທີ່ປະເທດລາວໄດ້ສ້າງສາຍພົວພັນ ແລະ ຜູກມັດໄວ້ຢ່າງໜຽວແໜ້ນ, ຈະເພີ່ມທະວີຜົນກະທົບໄປໃນທິດທາງລົບ. ໃນປີ 2013, ມີຄວາມເປັນໄປໄດ້ສູງທີ່ພາກລັກຂອງປະເທດລາວຈະຖືກທຳລາຍຖ້າຫາກສົມບັດບໍ່ໄດ້ຄືນຫາຄອບຄົວຢ່າງປອດໄພ. ຂ້າພະເຈົ້າມີຫວັງຈາກໃຈວ່າລາວຈະກັບມາ, ດ້ວຍຄວາມປອດໄພ, ໄວໆນີ້.